ET Euroopa Liidu Teataja L 15/2

KOMISJONI MÄÄRUS (EL) 2016/67,

19. jaanuar 2016,

millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses ametoktradiini, klorotaloniili, difenüülamiini, flonikamiidi, fluasinaami, fluoksastrobiini, metüülhalauksifeeni, propamokarbi, protiokonasooli, tiaklopriidi ja trifloksüstrobiini jääkide piirnormidega teatavates toodetes või nende pinnal

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) ning eriti selle artikli 14 lõike 1 punkti a,

ning arvestades järgmist:

(1) Klorotaloniili, propamokarbi, tiaklopriidi ja trifloksüstrobiini jääkide piirnormid on kehtestatud määruse (EÜ) nr 396/2005 II lisas. Ametoktradiini, flonikamiidi, fluasinaami, fluoksastrobiini ja protiokonasooli jääkide piirnormid on sätestatud kõnealuse määruse III lisa A osas. Difenüülamiini jääkide piirnormid on sätestatud kõnealuse määruse V lisas ja III lisa A osas. Metüülhalauksifeeni jääkide piirnormi ei ole eraldi sätestatud ning ainet ei ole kantud kõnealuse määruse IV lisasse, seega kohaldatakse kõnealuse määruse artikli 18 lõike 1 punktis b sätestatud vaikimisi väärtust 0,01 mg/kg.

(2) Seoses kasutusloa andmisega toimeainet ametoktradiini sisaldava taimekaitsevahendi kasutamiseks aedsalvei ja vürtsbasiiliku puhul on esitatud määruse (EÜ) nr 396/2005 artikli 6 lõike 1 kohane taotlus muuta kehtivat jääkide piirnormi.

(3) Flonikamiidi kohta on selline taotlus esitatud seoses kasutamisega paprika, rooskapsa, herneste (kaunadeta), puuvillaseemnete, odra, kaera ja rukki puhul. Fluasinaami kohta on selline taotlus esitatud seoses kasutamisega tomati puhul. Fluoksastrobiini ja protiokonasooli kohta on sellised taotlused esitatud seoses kasutamisega pesasibulate puhul. Propamokarbi kohta on selline taotlus esitatud seoses kasutamisega porrulaugu puhul. Tiaklopriidi kohta on selline taotlus esitatud seoses kasutamisega maapirni puhul.

(4) Määruse (EÜ) nr 396/2005 artikli 6 lõigete 2 ja 4 alusel on esitatud taotlus klorotaloniili kasutamiseks jõhvikate puhul. Taotluse esitaja väitel on Ameerika Ühendriikides lubatud nimetatud kultuuri puhul kõnealust ainet kasutada ja see põhjustab määruses (EÜ) nr 396/2005 sätestatud jääkide piirnormidest suuremat jääkide sisaldust, mistõttu tuleks kehtestada kõrgemad jääkide piirnormid, et hoida ära kaubandustõkete tekkimine kõnealuse kultuuri importimise korral.

(5) Asjaomased liikmesriigid hindasid määruse (EÜ) nr 396/2005 artikli 8 kohaselt kõnealuseid taotlusi ja edastasid hindamisaruanded komisjonile.

(6) Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige tarbijatele ja, kui vaja, ka loomadele avalduvat ohtu, ning esitas põhjendatud arvamused kavandatud jääkide piirnormide kohta (2). Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.

(7) Propamokarbi puhul soovitab toiduohutusamet kehtestada uueks jääkide piirnormiks porrulaugu puhul 30 mg/kg, mis on saadud väärtuse 20 mg/kg ülespoole ümardamisel, mis arvutati Majanduskoostöö ja Arengu Organisatsiooni (OECD) jääkide piirnormide kalkulaatoriga. Lehtköögiviljade jaoks tuletatud keetmisfaktori 0,88 kohaldamisel porrulaugule ei ületa selline kavandatav jääkide piirnorm akuutset standarddoosi ja on seega tarbijale ohutu. Arvestades siiski mõnede liikmesriikide väljendatud muret, on asjakohane kehtestada kõnealune jääkide piirnorm ümardamata tasemel 20 mg/kg. Selline väärtus hõlmab porrulaugu puhul ettenähtud kasutusviise piisavalt hästi.

(8) Kõigi muude taotluste kohta tegi toiduohutusamet järelduse, et kõik andmeid käsitlevad nõuded on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad, arvestades tarbija kokkupuute hinnangut Euroopa 27 konkreetse tarbijarühma puhul. Toiduohutusamet võttis arvesse kõige uuemat teavet ainete toksikoloogiliste omaduste kohta. Toiduohutusamet tegi ka järelduse, et hinnangute kohaselt ei teki ei tarbijate eluaegsel kokkupuutel kõnealuste ainetega kõigi selliseid aineid sisaldavate toiduainete tarbimisel ega ka asjaomaste kultuuride ja toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(9) Difenüülamiini jääkide ajutised piirnormid õunte ja pirnide puhul on kehtestatud komisjoni määruses (EL) nr 772/2013 (3). Seireandmed näitavad, et töötlemata õunte ja pirnide puhul esineb ikka veel vältimatut ristsaastumist. Selleks et anda ettevõtjatele piisavalt aega difenüülamiini jääkide täielikuks kõrvaldamiseks hoidlates, on asjakohane jätta alles praegused ajutised jääkide piirnormid, mis vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(10) 5. juulil 2013 võttis Codex Alimentariuse komisjon (4) vastu Codexi jääkide piirnormid (CXL) trifloksüstrobiini kohta õli tootmiseks kasutatavate oliivide puhul. Kõnealused CXLid on liidu tarbijate jaoks ohutud (5) ning tuleks seetõttu lisada jääkide piirnormina määrusesse (EÜ) nr 396/2005.

(11) Mitmed tiaklopriidi ja trifloksüstrobiini jääkide piirnormid on muudetud komisjoni määrusega (EL) 2015/1200 (6). Kõnealuse määrusega vähendati tiaklopriidi jääkide piirnormi maapirnide puhul ning trifloksüstrobiini jääkide piirnormi õli tootmiseks kasutatavate oliivide puhul kuni asjakohaste määramispiirideni, mis hakkavad kehtima 12. veebruaril 2016. Õiguskindluse tagamiseks on asjakohane kohaldada käesolevas määruses sätestatud asjaomaseid jääkide piirnorme alates samast kuupäevast.

(12) Metüülhalauksifeeni puhul esitas toiduohutusamet järeldused selle toimeaine pestitsiidina kasutamise riskihindamist käsitleva vastastikuse eksperdiarvamuse kohta (7). Selle alusel soovitas toiduohutusamet sätestada iseloomuliku kasutuse puhul jääkide piirnormid kooskõlas liidu hea põllumajandustavaga. Komisjon pidas sobivate määramispiiride küsimuses nõu Euroopa Liidu referentlaboritega.

(13) Kui võtta aluseks toiduohutusameti põhjendatud arvamused ja arvestada asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(14) Seepärast tuleks määrust (EÜ) nr 396/2005 vastavalt muuta.

(15) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II, III ja V lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seda kohaldatakse siiski alates 12. veebruarist 2016 toimeaine tiaklopriidi jääkide piirnormi suhtes maapirnide puhul ning toimeaine trifloksüstrobiini jääkide piirnormi suhtes õli tootmiseks kasutatavate oliivide puhul.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 19. jaanuar 2016 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusameti teaduslike aruannetega saab tutvuda järgmisel aadressil: http://www.efsa.europa.eu

Reasoned opinion on the modification of the existing MRLs for ametoctradin in sage and basil (Põhjendatud arvamus kehtivate ametoktradiini jääkide piirnormide muutmise kohta aedsalvei ja vürtsbasiiliku puhul). EFSA Journal 2015;13(6):4153 [22 lk].

Setting of an import tolerance for chlorothalonil in cranberries (Klorotaloniili jääkide piirnormi kehtestamine jõhvikate puhul impordi jaoks). EFSA Journal 2015;13(7):4193 [21 lk].

Reasoned opinion on the modification of the existing MRLs for flonicamid in several crops (Põhjendatud arvamus flonikamiidi jääkide kehtivate piirnormide muutmise kohta mitmesuguste kultuuride puhul). EFSA Journal 2015;13(5):4103 [26 lk].

Reasoned opinion on the setting of a new MRL for fluazinam in tomatoes (Põhjendatud arvamus fluasinaami jääkide uue piirnormi kehtestamise kohta tomati puhul). EFSA Journal 2015;13(6):4154 [23 lk].

Modification of the existing maximum residue level (MRL) for fluoxastrobin in shallots (Fluoksastrobiini jääkide piirnormi kehtiva piirnormi muutmine pesasibula puhul.) EFSA Journal 2015;13(6):4143 [19 lk].

Reasoned opinion on the modification of the existing maximum residue level (MRL) for propamocarb in onions, garlic, shallots and leeks (Põhjendatud arvamus propamokarbijääkide kehtiva piirnormi muutmise kohta sibula, küüslaugu, pesasibula ja porrulaugu puhul). EFSA Journal 2015; 13(4):4084 [20 lk].

Modification of the existing maximum residue level (MRL) for fluoxastrobin in shallots (Fluoksastrobiini jääkide kehtiva piirnormi muutmine pesasibula puhul.) EFSA Journal 2015;13(5):4105 [20 lk].

Modification of the existing maximum residue level for thiacloprid in Jerusalem artichokes (Tiaklopriidi jääkide kehtiva piirnormi muutmine maapirni puhul.) EFSA Journal 2015;13(7):4191 [18 lk].

(3) Komisjoni määrus (EL) nr 772/2013, 8. august 2013, millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses difenüülamiini jääkide piirnormidega teatavates toodetes või nende pinnal (ELT L 217, 13.8.2013, lk 1).

(4) Codexi pestitsiidijääkide komitee aruanded on kättesaadavad aadressil http://www.codexalimentarius.org/download/report/799/REP13_PRe.pdf

ÜRO Toidu- ja Põllumajandusorganisatsiooni ja Maailma Terviseorganisatsiooni ühine toidustandardite programm, Codex Alimentariuse komisjon. II ja III liide. Kolmekümne kuues istungjärk. Rooma, Itaalia, 1.–5. juuli 2013.

(5) „Scientific support for preparing an EU position for the 45th Session of the Codex Committee on Pesticide Residues (CCPR)” („Teadusalane abi ELi seisukoha ettevalmistamiseks Codexi pestitsiidijääkide komitee 45. istungi jaoks”). EFSA Journal 2013;11(7):3312 [210 lk]. doi:10.2903/j.efsa.2013.3349.

(6) Komisjoni määrus (EL) 2015/1200, 22. juuli 2015, millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses amidosulfurooni-, fenheksamiidi-, metüülkresoksiimi-, tiaklopriidi- ja trifloksüstrobiinijääkide piirnormidega teatavates toodetes või nende pinnal (ELT L 195, 23.7.2015, lk 1).

(7) Conclusion on the peer review of the pesticide risk assessment of the active substance halauxifen-methyl (XDE-729 methyl) (Järeldused metüülhalauksifeeni pestitsiidina kasutamise riskihindamist käsitleva vastastikuse eksperdiarvamuse kohta). EFSA Journal 2014;12(12):3913 [93 lk].